SKRIFTLIG FORESPØRGSEL E-1732/00

af Daniel Varela Suanzes-Carpegna (PPE-DE) til Kommissionen

(31. maj 2000)

Om: Kommissionens politik med henblik på gennemførelse af EU's budget for 2000 på området beskyttelse og fremme af mindretalssprog og regionale sprog

EU's budgetmyndighed, Parlamentet og Rådet, vedtog at opføre en række bevillinger på EU-budgettet for 2000 med henblik på fremme og beskyttelse af mindretalssprog og regionale sprog.

Helt konkret er der på konto B3-1003 Forberedende foranstaltninger til fremme af Fællesskabets sproglige mangfoldighed i informationssamfundet opført et samlet beløb på 2 mio. med det formål at fremme den sproglige mangfoldighed i Fællesskabet som led i informationssamfundet, og herunder regionale sprog og mindretalssprog, samt at finansiere forberedende foranstaltninger til Det Europæiske Sprogår 2001, som også skal omfatte tegnsprog.

Kommissionen meddelte i sit svar på min skriftlige forespørgsel E-0466/00 af 19. april 2000, at den agter at anvende hele det bevilgede beløb på 2 mio. til de forberedende foranstaltninger til Det Europæiske Sprogår. Samtidig oplyste den, at den i slutningen af april 2000 agtede at indkalde forslag til forberedende foranstaltninger med henblik på fælles opfølgning af programmerne vedrørende det flersprogede informationssamfund (MLIS) og Info 2000, og at disse foranstaltninger principielt kunne tage sigte på alle sprog, herunder regionale sprog og mindretalssprog, forudsat at målsætningerne for den foreslåede aktion berettigede hertil og indkaldelsesbetingelserne var opfyldt.

Kan Kommissionen oplyse, hvorledes den i år 2000 agter at finansiere de forberedende foranstaltninger til MLIS- og Info 2000-programmerne, samt hvor store beløb der er tale om, eftersom den i henhold til svaret på ovennævnte forespørgsel påtænker at anvende hele beløbet på konto B3-1003 til de forberedende foranstaltninger til Det Europæiske Sprogår 2001?

Svar afgivet på Kommissionens vegne af Erkki Liikanen

(20. juli 2000)

Fællesskabsprogrammerne det flersprogede informationssamfund (MLIS) og INFO 2000 afsluttedes med udgangen af 1999. Under hensyn til resultaterne af midtvejsevalueringen og efter høring af medlemsstaterne (Infocom-udvalget) og Parlamentet (Kulturudvalget) har Kommissionen taget initiativ til en forberedende foranstaltning vedrørende fælles opfølgning af disse programmer og fremme af det europæiske digitale indhold på verdensnettene.

Budgetmyndigheden har afsat et beløb på 10 mio. på budgetkonto B5-344 for år 2000, hvilket har gjort det muligt at indkalde forslag til forberedende foranstaltninger til fremme af det europæiske digitale indhold på de globale net(1) inden for de tre temaer, som er valgt til forberedelsen af opfølgningen af MLIS og Info 2000: lette adgangen til risikovillig kapital for nystartede virksomheder samt små og mellemstore virksomheder, hvis aktiviteter har tilknytning til Internet; demonstrere, hvorledes informationen inden for den offentlige sektor kan udnyttes; lette den sproglige og kulturelle tilpasning af digitale produkter og tjenester.

Sideløbende hermed vedtog Kommissionen den 24. maj 2000 et udkast til Rådets beslutning om vedtagelse af et flerårigt fællesskabsprogram til fremme af udvikling og brug af europæisk digitalt indhold på de globale net og fremme af sproglig mangfoldighed i informationssamfundet(2). Alle nyttige oplysninger herom findes på Europa-serveren(3).

Disse aktiviteter er forskellige fra de initiativer, der er taget af Generaldirektoratet for Uddannelse og Kultur, men der vil ske en snæver koordinering med det pågældende generaldirektorat. De forberedende foranstaltninger skal udgøre et væsentligt bidrag til fremme af den sproglige og kulturelle mangfoldighed i informationssamfundet og vil bl.a. kunne illustrere de arrangementer, der skal indgå i Det Europæiske Sprogår.

Med hensyn til de sprog, der medtages, vil de foreslåede foranstaltninger kunne indbefatte aktiviteter i relation til ethvert sprog, herunder mindretalssprog og regionale sprog, i det omfang deres målsætning berettiger det.

(1) http://www.cordis.lu/econtent.

(2) KOM(2000) 323.

(3) http://europa.eu.int/comm/information_society/policy/index_fr.htm.